Մելիսա Ջոան Հարթ

Մելիսա Ջոան Քետրին Հարթ (անգլ.՝ Melissa Joan Catherine Hart, ապրիլի 18, 1976(1976-04-18), Smithtown, Սաֆոլկ շրջան, Նյու Յորք, ԱՄՆ), ամերիկացի դերասանուհի, ռեժիսոր և պրոդյուսեր, որը առավել հայտնի է «Կլարիսա» և «Սաբրինա փոքրիկ կախարդ» հաջողակ հեռուստատեսային սերիալներում խաղացած գլխավոր դերերի շնորհիվ։


== Կենսագրություն ==
Մելիսա Ջոան Հարթը ծնվել է 1976 թվականի ապրիլի 18-ին Նյու Յորք նահանգի Սմիթթաուն քաղաքում (բայց մեծացել է Սեյվիլում) և եղել է Պոլի Ջոան Վոջի և Բիլա Ուիլյամ Հարթի հինգ երեխաներից առաջինը։ Մայրը եղել է սկսնակ կատարողների պրոդյուսեր ու մենեջեր, իսկ հայրը՝ կակղամորթերի մատակարար և գործարար։ Մելիսայից հետո ընտանիքում ծնվել են ևս երեք դուստր՝ Տրիշա Լուիզը, Էլիզաբեթ Լին, Էմիլի Էնը և մեկ որդի՝ Բրայանը։ Մելիսայի մորական պապը՝ Սթենլի Ջոն Վոջին, նավատորմի վետերան էր և կաթոլիկ։ 1990 թվականին Պոլն և Բիլը ամուսնալուծվել են, և երեխաները մոր հետ տեղափոխվել են Նյու Յորք։ 1994 թվականին Պոլն ամուսնացել է հեռուստատեսային ղեկավար Լեսլի Էմերիկա Ջիլիեմսի հետ և այդ ամուսնությունից հետո Մելիսան ունեցել է ևս երեք կրտսեր քույրեր՝ Ալեքսանդրա, Սամանթա Լեսլի և ՄաքՔենզի։ Մելիսին անվանակոչել են «Allman Brothers» խմբի համանուն երգի պատվին, իսկ Ջոանի երկրորդ անունը նրան տվել են մորական տատիկի պատվին։ Ութերորդ դասարանում Մելիսան որպես հաստատուն անուն վերցրել է Քեթրին անունը, սակայն պրոֆեսիոնալ մակարդակով նա այն ոչ մի տեղ չի օգտագործել։
Մելիսայի կարիերան սկսվել է 4 տարեկանից, երբ նրան հրավիրել են նկարահանվելու լողանալու համար մանկական փչովի խաղալիքների գովազդում։ Կրթություն է ստացել Նյու Յորքի համալսարանում, որտեղ զբաղվել է արվեստով, լեզվով, գրականությամբ և որոշել է դառնալ լրագրող, սակայն համալսարանում սովորելուց հետո սկսել է կինոկարիերան՝ սկզբում ապրանքներ գովազդելով։ Շուտով փորձերը հաջողությամբ ավարտելուց հետո դերասանուհին «Կլարիսան գիտի ամեն ինչ» սերիալում ստացել է գլխավոր դեր։
«Կլարիսան գիտի ամեն ինչ» նախագծի փակումից որոշ ժամանակ անց Մելիսին իր գլխավոր դերի համար հրավիրել են նկարահանվելու «Սաբրինա փոքրիկ կախարդը» կատակերգական հեռուստասերիալում։ ԱՄՆ-ում սիթքոմի պրեմիերայից հետո անմիջապես ավելի մեծ հարգանք և հետաքրքրություն է ձեռք բերել հանրության մոտ։ Մի քանի հաջող մրցաշրջաններից հետո Ջոան Հարթը երկու հեռուստաֆիլմ է թողարկել «Սաբրինան Ռիմում» և «Սաբրինան ջրի տակ», որտեղ դերասանուհին կատարել է նաև գլխավոր դեր։
1999 թվականին նկարահանվել է Բրիթնի Սփիրսի «Crazy» երգի տեսահոլովակում, որն արտացոլվել է «Սաբրինա փոքրիկ կախարդը» հեռուստասերիալի 4-րդ եթերաշրջանի 1-ին սերիալում։
«Սաբրինա փոքրիկ կախարդը» սերիալի ավարտից հետո Հարթը հիմնականում դերեր է խաղացել հեռուստաֆիլմերում և հյուրային՝ սերիալների դրվագներում։ 2005 թվականին նա հրավիրվել էր «Robot Chicken» մուլտֆիլմ՝ հնչյունավորելու լրտեսուհի Էմիլիին։ 2007 թվականին նա հայտնվել է «Օրենք ու կարգ։ Հատուկ կորպուս» սերիալի դրվագում՝ խաղալով ուսուցչուհու դեր, որին մեղադրել են մանկապղծության մեջ։ 2009 թվականին նա մասնակցել է «Պարեր աստղերի հետ» հեռուստաշոուին, որից դուրս է մնացել վեցերորդ շաբաթից։
2010 թվականին նա գլխավոր դեր է խաղացել «Ինը մահացածների ցուցակում» թրիլլերում, նախքան սիթքոմի ժանր վերադառնալը կաբելային հեռուստատեսության «Մելիսա և Ջոուի» սերիալի գլխավոր դերով։
Քանի որ նրանց մայրը պրոդյուսեր էր, Մելիսայի բոլոր քույրերը և եղբայրը որոշ ժամանակ նկարահանվել են հեռուստատեսությունում, որտեղ խաղացել են նույն նախագծերում, ինչ և Մելիսան։


== Անձնական կյանք ==
2003 թվականի հուլիսի 19-ից Մելիսա Ջոան Հարթն ամուսնացել է երաժիշտ Մարկ Ուիլքերսոնի հետ, որի հետ նա հանդիպել է իրենց հարսանիքից մեկ տարի առաջ։ Ամուսիններն ունեցել են երեք որդի ՝ Մեյսոն Ուոլթեր Ուիլքերսոնը, Բրեյդոն Հարթ Ուիլքերսոնը և Թաքեր Մաքֆադեն Ուիլքերսոնը։


== Ֆիլմագրություն ==


== Ծանոթագրություն ==